Grain SA e neela katiso efe?
Lenaneotlhabololo la Balemirui la Grain SA le na le maitlhomo a go tlhabolola bantshakuno ba bagwebi ba bantsho ba ba nang le bokgoni. Ntshokuno ya bogwebi ya mmidi, sonobolomo, korong le mabele, e tsenyeletsa mekgwatiriso ya ntshokuno, thekiso, tirisometšhine le tsamaiso ya motheo.
Mabaka a a tsamaelanang le lefatshe le thuolefatshe.
Dikhoso tsa ntlha tse re di tlhabolotseng mo lenaneong la rona e nnile: "Tlhagiso mo Ntshokunong ya Mmidi" "Tlhagiso mo Ntshokunong ya Sonobolomo", "Tlhagiso mo Ntshokunong ya Mabele", le "Tlhagiso mo Ntshokunong ya Korong", tse di neng di tsenyeletsa dintlha tsa ntshokuno tsa motheo.
Jaaka montshakuno yo o tlhabologang, re tsikinya gore o simolole ka nngwe ya dikhoso tse, go ya ka dijalo tse di jalwang mo kgaolong ya gaeno. Fa o sa simolole ka khoso e, o tlaa iphitlhela o kgaratlhela go samagana le diteng tsa dikhoso tse di latelang mme o tlaa diegisa tswelelopele ya baithuti ba bangwe mo setlhopheng.
Selekano sa tshedimosetso e e leng gona ka go dira temothuo ya bogwebi e aname thata, mme mo tlhamong ya khoso nngwe le nngwe, re ntse le mathata a go itse gore re tlogele eng mo khosong, gonne ruri go gontsi thata mo serutweng sengwe le sengwe go ka akarediwa dingwe tse re bonang gore di tshwanetse go akarediwa mo kgatong nngwe le nngwe.
Inšorense ya dijalo le tsamaisotaolo ya mathata.
Khoso e e Tsweleletseng ya Ntshokuno ya Mmidi ke ka setegeniki se se kwa godimo thata ka monono wa mmu le botlha jwa mmu. Fa o tshwanelwa ke go tswelwa mosola ke khoso e, o tshwanetse wa bo o tsenetse khoso ya tlhagiso e bile o setse o ntshetsa mmaraka dithoro. Boammaaruri ke gore tota khoso e ga se ya montshakuno yo mmotlana kgotsa wa mojelaganong.
Go na le balemisi ba le bantsintsi ba ba direlang Mafapha a Temothuo a a farologaneng mme ba tshwanetse ba bo ba rebolela bantshakuno tirelo ya bolemisi. Bomadimabe bontsi jwa batho ba ga bo a katisiwa le go nna le maitemogelo mo mofameng wa ntshokunothoro. Bangwe ba na le thutego ya dikwalo e e lekaneng, fela ba tlhaela maitemogelo a tiragatso, a a leng botlhokwatlhokwa mo temothuong. Re tlhamile khoso : "Khoso ya Balemisi ya Tlhagiso mo Ntshodikunong ya Mmidi". Re setse re neetse balemisi dikhoso tseno di le dintsi thata, mme re gatelela thata ntlha ya tiragatso ya ntshokunothoro - re dumela gore se se tshwaetse thata mo neelong ya ditirelo ya balemisi bano.
Nngwe ya dintlha tsa botlhokwa thata ya ntshokuno ya mmidi ya bogwebi e ama diterekere le didiriso. Re lemogile gore maemo a bontsi jwa didiriso tse di dirisiwang ke bantshakuno ba ba tlhabologang ke a kemo e e maswe ya bokgoropa - ke ka moo go nang le khoso ya "Tlamelo ya Terekere le Didiriso tsa Polase".
Didiriso tsa polase.
Khoso e, e tshwanetse go dirwa ke mongwe le mongwe yo o akanyang go nna montshakuno wa mogwebi - o tlhoka go tlhaloganya sediriso sa gago gore o tle o kgone go se tlhokomela sentle. Tirisometšhine e e siameng ke nngwe ya dilotlele tsa go ya ntshokunong ya bogwebi. Ga o kitla o kgona go nna montshakunothoro wa mogwebi yo o itshegeleditseng fa o sa tshole diterekere le didiriso tsa gago sentle.
Re lemogile gore go na le bantshakunopotlana, bogolosegolo kwa Kapabotlhaba, ba ba se nang diterekere le didiriso tse e leng tsa bona (Massive Food Scheme la Lefapha la Temothuo kwa Kapabotlhaba, le ne le dirisa borakonteraka thatathata bao gantsi ba neng ba sa dire tiro e e duleng mabogo). Re ne ra lemoga gore go tlaa nna mo dikgatlhegong tsa bantshakuno ba mmidi go nna le khoso eo mo go yona re tlaa oketsang go tlhaloganngwa ga borakonteraka ka "bo-goreng le bo-kae", ba ditiro tse di farologaneng.
Tlamelo ya terekere.
Borakonteraka gantsi ga ba dire tiro ya seemo se se eletsegang.
Go na le mabaka le gale foo masimo a montshakuno a leng mannye gore o ka nna le terekere e e leng ya gagwe, ka jalo tiriso ya rakonteraka e tlhokegang. Re solofela gore ka go neela borakonteraka ba temothuo Khoso ya Borakonteraka, ba tlaa tlhaloganya botlhokwa jwa go dira ditiro tsa tshugommu tse di nepagetseng, ka diemo tse di tshwanetseng, ka nako e e tshwanetseng le ka tlhotlhwa e e utlwalang mo montshakunong. Fa montshakuno a sa rebole tirelo ya matlole, rakonteraka le ena o tlaa bo kgwebo ya gagwe e se na isagwe.
Pele ga 1994, bontsi jwa bantshakuno ba bantsho bo ne bo lema mo dinagamagaeng tsa maloba. Morago ga 1994, bantshakuno ba bantšhwa ba le bantsi ba ne ba bona go fitlhelela lefatshe la temothuo. Ka bomadimabe bantshakuno ba bantsi ga ba lemoge matswakabele a go dira temothuo le gore ga se mafatshe otlhe a a siametseng mefuta yotlhe ya temo. Re itemogetse gore bantshakuno ba batla go jala mmidi mo dikarolong tsotlhe tsa Aforikaborwa, koo tota mehuta ya mmu le dipaterone tsa go na ga pula di sa tshwaneleng ntshokuno ya poelo. "Khoso ya Thulaganyo ya Polase le Tshekatsheko ya Metswedithuso", e diretswe go thusa bantshakuno go sekaseka metswedithuso e ba nang nayo mme ba rulaganye gore ba ka e dirisa botoka jang gore ba kgone go dira temothuo ka poelo le itshegeletso. Morago ga go dira dingwaga le bantshakuno bangwe ka ditlhophathutano, re ne ra simolola ka "Lenaneo la Balemirui ba ba Tsweleletseng" le le kgontshang bagokaganyi ba diporofense go tsepamisa mogopolo mo palong ya bantshakuno bangwe ka go dira le mongwe le mongwe ka sebele. Fa le gona re lemogile gore bantshakuno ba ne ba sa dirise metswedithuso e ba nang le yona ka botlalo, mme ba tlhoka kemonokeng go ba thusa go tsepamisa mogopolo mo dintlheng tse dikgolo tse di atlegisang temothuo.
Dikgaolo tsa tiragatso tse dikgolo.
Mafapha a Temothuo a Diporofense a na le palo e ntsi ya balemisi ba ba nang le kitso ya dibuka ya temothuo, mme ba batla gotlhelele ba se na kitso kgotsa bokgoni jwa tiriso. Mo leetong lwa tirego ya go katisa bantshakuno, re dirisane thata le Lefapha la Temothuo, mme re ba neile dikhoso tse dintsi. Go ya ka rona, fa re ka matlafatsa balemisi ka kitso e e tlhokegang re tlaa kgona go thusa bantshakuno ba bantsi thata, le go isa bontsi jwa bona kwa bontshakunong jwa kgwebo. Ga re tlhakanye bantshakuno le balemisi mo khosong mmogo, ka gore balemisi ba tshaba go botsa dipotso tse di ka ba upololang fa pele ga bantshakuno. Le mororo dikhoso tsa rona tsotlhe di tsenyeletsa ditshupetso tsa tiragatso mo dithapameng, re lemogile gore balemisi ga ba ise ba kgone go dira dikhaliboreišene fa ba tlogetswe go dira ba le bosi.
Khaliboreišene ya sekgatshi sa "boom" le tlamelo.
Bontsi jwa bantshakuno ba ba tsenetseng Khoso ya Terekere le Didiriso tsa Polase ba ne ba kopa khoso e e tlhatlhamang e, e e tla ba kgontshang go tlhaloganya dintsanantsana tsa paakanyo ya enjene. Bantshakuno ba bantsi ba jelwe ntsoma ka ntlha ya go tlhoka kitso mabapi le dipaakanyo tsa enjene le metseletsele ya maatla. "Khoso ya Motheo ya Paakanyo ya Enjene" le metseletsele ya maatla.
Go tshwanetse go gatelelwe fano fa gore Khoso ya Motheo ya Paakanyo ya Enjene, ga e leke go katisa bomakhenike. Khoso e, sa yona ke go lemotsha moithuti ka dikarolo tsa enjene le gore di lomagana jang. Go baakanya enjene ke tiro ya botegeniki jo bo kwa godimo e bile ke fela batho ba ba rutegileng ba ka lekang go dira se. Dipaakanyo tsa enjene le kerebokoso di tura mo go maswe, mme go bonolo go senya madi fa o se na kgono e e tletseng.
Jaaka go ntse ka lenaneo lengwe le lengwe, fa batho ba lemoga ka tiro e e dirwang, ditlhokego tse dingwe di a tlhagelela. Go na le bantshakuno ba le bantsi mo kgaolong ya Taung/Hartswater ba ba nang le masimo a nosetso, gammogo le dikgaolo dingwe tsa Bokonebophirima le Foreisetata. Le mororo ditheo tsa ntshokuno ya mmidi di sa ntse di tshwana, go sa kgathalasege gore a go jetswe ka nosetso kgotsa kwa go sa nosiweng, go na le dintlha tsa tlaleletso di le mmalwa tse di tshwanelang go tsewa tsia. Re tlhamile dikhoso tsa tlaleletso di le pedi, "Ntshokuno ya Mmidi ka Nosetso le Ntshokuno ya Garase ka Nosetso".
Semela sa mmidi/garase ka nosetso.
Fa montshakuno a tlhabologela kwa go nneng mogwebi, botlhokwa jwa tsamaiso e e siameng ka tsepamiso mogopolo mo dipoelong e nna botlhokwa le go feta.
Dintlha tsa kakaretso tsa tsamaiso.
Fa o leba gape mathata a magolo a a lebaneng bantshakuno ba ba tlhabologang, re lekile go rarabolola mathata a ka dikhoso tse re di tlhamileng.
Go tlhoka poelo ga ntshokunothoro e e seng ya nosetso mo Aforikaborwa.
Thulaganyo ya Polase le Tshekatsheko ya Metswedithuso.
Tlhaelo ya kitso, bokgoni le maitemogelo.
Ntshokuno ya Garase ka Nosetso.
Tlhaelo ya matlole a ntshodikuno.
Thulaganyo ya Polase le Tshekatsheko ya Metswedithuso.
Tlhaelo ya tirisometšhine e e lekaneng.
Paakanyo ya Motheo ya Enjene.
Mabaka a a amanang le lefatshe le thuolefatshe.
Tsamaiso ya Polase ka Poelo.